धोनी को अब भी वापसी की उम्मीद  
तीसरे वनडे में हार के बावजूद भारतीय कप्तान महेंद्र सिंह धोनी ने उम्मीद जताई है कि उनकी टीम अंतिम दो वनडे में पासा पलटने में सफल रहेगी।
भारतीय कप्तान महेंद्र सिंह धोनी ने तीसरे वनडे में इंग्लैंड के हाथों तीन विकेट की शिकस्त के लिए शुरुआत में गेंदबाजों के अधिक रन खर्च करने को जिम्मेदार ठहराते हुए उम्मीद जताई कि उनकी टीम सीरीज के अंतिम दो वनडे में पासा पलटने में सफल रहेगी।  इंग्लैंड की पारी के दौरान भारतीय गेंदबाजों ने पहले 10 ओवर में 63 रन खर्च किए। धोनी ने बारिश से प्रभावित मैच में तीन विकेट की शिकस्त के बाद कहा, पहले 10 ओवर अहम होते हैं। हमने काफी रन दे दिए। ऐसा नहीं होता तो स्पिनरों को बचाव करने के लिए कुछ और रन मिलते।  उन्होंने कहा, हमारे साथ पहली बार ऐसा नहीं हुआ है। ऐसा समय भी था, जब हम इसी तरह की परेशानी से गुजर रहे थे। अगर विरोधी को प्रति ओवर छह से अधिक रन के लक्ष्य का पीछा करना हो, तो यह उनके लिए मुश्किल हो जाता है, लेकिन हमने शुरुआत में ही काफी रन दे दिए।  भारतीय कप्तान ने हालांकि कहा कि इंग्लैंड के मौजूदा दौरे पर अब तक जीत से महरूम रहने के बावजूद उनकी टीम का मनोबल नहीं गिरा है। धोनी ने कहा, खिलाड़ी उत्साहित हैं। वे शत-प्रतिशत से अधिक देना चाहते हैं। जहां तक प्रेरणा की बात है, तो हम हताश नहीं हैं। कभी-कभी भाग्य हमारे साथ नहीं होता, लेकिन हमारा मनोबल ऊंचा है। धोनी ने टीम की हार के लिए मौसम को जिम्मेदार नहीं ठहराया, लेकिन कहा कि खेल बाधित होने के बाद स्पिनरों को कम टर्न मिल रहा था।